PMIndiaData/PMIndiaSum huggingface dataset:
மேகாலயாவின் ஐம்பதாவது மாநில உருவாக்க தினத்தன்று பிரதமரின் உரை

மேகாலயாவின் 50ஆவது மாநில உருவாக்க தினத்தன்று மேகாலயா மக்களுக்குப் பிரதமர் திரு நரேந்திர மோடி வாழ்த்து தெரிவித்துள்ளார். இந்த மாநிலம் உருவாவதற்கும் வளர்ச்சி அடைவதற்கும் பங்களிப்பு செய்த அனைவருக்கும் அவர் புகழாரம் சூட்டியுள்ளார். இந்த நிகழ்ச்சியில் பேசிய அவர், தாம் பிரதமரான பின் வடகிழக்குக் கவுன்சில் கூட்டத்தில் பங்கேற்பதற்கான ஷில்லாங் பயணத்தை நினைவு கூர்ந்தார். 3-4 தசாப்தங்கள் இடைவெளிக்குப்பின் இந்த மாநிலத்திற்கு வருகை தந்த முதலாவதாக பிரதமராக அவரின் பயணம் இருந்தது. இயற்கைக்கு நெருக்கமான மக்கள் என்ற நிலையில் அவர்களின் அடையாளத்தை மேலும் வலுப்படுத்தும் மாநில மக்களை அவர் வெகுவாகப் பாராட்டினார். "இயற்கை, முன்னேற்றம், சூழல் பாதுகாப்பு மற்றும் நீடித்த தன்மை என்ற செய்தியை மேகாலயா உலகிற்கு வழங்கியுள்ளது" என்று திரு மோடி கூறினார். "இனிய இசை மொழியால் தகவல் பரிமாற்றம் செய்யும் கிராமம்", ஒவ்வொரு கிராமத்திலும் சேர்ந்திசை குழுக்கள் என்ற பாரம்பரியங்கள் பற்றி குறிப்பிட்ட பிரதமர், கலை மற்றும் இசைத் துறைகளில் இந்த மாநிலத்தின் பங்களிப்புக்கு வணக்கம் தெரிவித்தார். திறமைமிக்க கலைஞர்களால் மேகாலயா நிறைந்துள்ளது; ஷில்லாங் சேர்ந்திசை அமைப்பு அதனை புதிய உச்சங்களுக்குக் கொண்டுசெல்கிறது என்று அவர் கூறினார். மேகாலயாவின் அபரிமிதமான விளையாட்டுக் கலாச்சாரத்திலிருந்து நாடு புதிய நம்பிக்கையைப் பெற்றுள்ளது என்று அவர் குறிப்பிட்டார். இயற்கை வேளாண் துறை இந்த மாநிலத்தில் வளர்ந்து வரும் சிறப்பையும் பிரதமர் சுட்டிக்காட்டினார். "மேகாலயாவின் சகோதரிகள் மூங்கில் நெசவை மீட்டுருவாக்கம் செய்துள்ளனர்; அதன் கடின உழைப்பு விவசாயிகள் இயற்கை வேளாண்மையை மேகாலயாவின் அடையாளமாக்கி வலுப்படுத்துகிறார்கள்" என்று அவர் கூறினார். சிறந்த சாலைகள், ரயில் மற்றும் விமானப் போக்குவரத்துத் தொடர்புக்கு அரசின் உறுதிப்பாட்டைப் பிரதமர் மீண்டும் வலியுறுத்தினார். இந்த மாநிலத்தின் இயற்கை வேளாண் பொருட்களுக்குப் புதிய உள்நாட்டு மற்றும் உலகளாவிய சந்தையை உத்தரவாதம் செய்ய நடவடிக்கைகள் எடுக்கப்பட்டிருப்பதாக அவர் கூறினார். மத்திய அரசின் திட்டங்களை மக்களிடம் கொண்டு செல்ல மாநில அரசு அனைத்து முயற்சிகளையும் மேற்கொண்டுள்ளது. பிரதமரின் கிராம சாலை திட்டம், தேசிய வாழ்வாதார இயக்கம் போன்ற திட்டங்களால் மேகாலயா பயனடைந்துள்ளது. இப்போது ஜல் ஜீவன் இயக்கம் 33 சதவீத வீடுகளுக்குக் குழாய் மூலம் குடிநீர் இணைப்பு தந்துள்ளது. இது 2019ல் வெறும் ஒரு சதவீத வீடுகளாக இருந்தது. தடுப்பூசி கொண்டு செல்வதற்கு ட்ரோன்களைப் பயன்படுத்திய மாநிலங்களில் ஒன்றாக மேகாலயா இருக்கிறது என்ற தகவலையும் பிரதமர் தெரிவித்தார். நிறைவாக, மேகாலயா மக்களுக்குத் தமது தொடர்ச்சியான ஆதரவை உறுதிசெய்த பிரதமர், சுற்றுலா மற்றும் இயற்கை வேளாண் பொருட்களுக்கு அப்பால் புதிய துறைகளின் வளர்ச்சிக்கும் உறுதிபூண்டிருப்பதாகக் கூறினார்.
குஜராத் மாநிலம் வதோதராவில் ஏற்பட்ட சாலை விபத்தில் உயிரிழந்தவர்களுக்குப்  பிரதமர் இரங்கல் தெரிவித்துள்ளார்

குஜராத் மாநிலம் வதோதராவில் ஏற்பட்ட சாலை விபத்தில் உயிரிழந்தவர்களுக்குப் பிரதமர் திரு நரேந்திர மோடி வேதனையும், இரங்கலும் தெரிவித்துள்ளார். உயிரிழந்தோரின் குடும்பங்களுக்குத் தலா ரூ.2 லட்சமும் காயமடைந்தவர்களுக்குத் தலா ரூ. 50 ஆயிரமும் கருணைத்தொகையாக வழங்கப்படும் என்று பிரதமர் அறிவித்துள்ளார். பிரதமர் அலுவலகம் ட்விட்டரில் கூறியிருப்பதாவது: “வதோதரா மாவட்டத்தில் ஏற்பட்ட சாலை விபத்தில் பலர் உயிரிழந்தது வேதனை அளிக்கிறது. உயிரிழந்தோரின் குடும்பங்களுக்கு அனுதாபங்கள். காயமடைந்தவர்கள் விரைவில் குணமடைய விரும்புகிறேன் . உயிரிழந்தோரின் குடும்பங்களுக்குத் தலா ரூ.2 லட்சமும் காயமடைந்தவர்களுக்குத் தலா ரூ. 50 ஆயிரமும் பிரதமரின் தேசிய நிவாரண நிதியிலிருந்து கருணைத்தொகையாக வழங்கப்படும்.”
முன்னாள் பிரதமர் திரு ராஜீவ் காந்தியின் நினைவு நாளன்று பிரதமர் அவருக்கு அஞ்சலி

முன்னாள் பிரதமர் திரு ராஜீவ் காந்தியின் நினைவு நாளன்று பிரதமர் திரு நரேந்திர மோடி அவருக்கு அஞ்சலி செலுத்தியுள்ளார். பிரதமர் வெளியிட்டுள்ள சுட்டுரைச் செய்தியில் தெரிவித்திருப்பதாவது: “முன்னாள் பிரதமர் திரு ராஜீவ் காந்தியின் நினைவு நாளன்று அன்னாருக்கு அஞ்சலி செலுத்துகிறேன்.” •••••••••••••
சமூக சேவகர் பூர்ணிமாபென் பக்வசா மறைவு – பிரதமர் இரங்கல்

சமூக சேவகர் திருமதி பூர்ணிமாபென் பக்வசா மறைவிற்கு பிரதமர் திரு நரேந்திர மோடி வருத்தம் தெரிவித்துள்ளார். பூர்ணிமாபென் பக்வசா மறைவு வருத்தம் அளிக்கிறது. மலைவாழ் பெண்களின் கல்விக்காக அபாரமாக உழைத்தவர் அவர். நீண்ட நாட்கள் வாழ்ந்து, பூர்ணிமாபென் தனது 103 வயதில் நம்மை வீட்டு பிரிந்து உள்ளார். சப்புதராவிற்கு சென்ற போது, நான் அவருடன் உரையாற்றியதை, நினைவுக்கூறுகிறேன். மறைந்த பூர்ணிமாபெனின் மகள், சோனல் மான்சிங்கிடம் எனது ஆழ்ந்த இரங்கலை தெரிவித்துக் கொள்கிறேன் என்று பிரதமர் கூறியுள்ளார்.
பீகார் தினத்தை முன்னிட்டு பிகார் மக்களுக்கு பிரதமர் வாழ்த்து தெரிவித்துள்ளார்.

பீஹார் மக்களுக்கு பிரதமர் திரு. நரேந்திர மோடி பீகார் தின வாழ்த்துக்களை தெரிவித்திருக்கிறார். பீஹாரில் உள்ள சகோதர சகோதரிகளுக்கு பீகார் தின வாழ்த்துக்களை தெரிவித்துக் கொள்வதாகவும் வரலாற்றுக் காலந்தொட்டே நாட்டின் வளர்ச்சியில் பீஹாரின் பங்களிப்பு விலைமதிப்பில்லாதது என்றும் முன்மாதிரியானது என்றும் பிரதமர் கூறியுள்ளார்.
இந்தியா மற்றும் இங்கிலாந்து ஆகியவற்றின் கணிணி அவசர நடவடிக்கை குழுக்களுக்கு இடையே புரிந்துணர்வு ஒப்பந்தம் குறித்து மத்திய அமைச்சரவைக் குழுவுக்கு எடுத்துரைக்கப்பட்டது.

பிரதமர் திரு நரேந்திர மோடி தலைமையில் புது தில்லியில் இன்று நடைபெற்ற மத்திய அமைச்சரவைக் கூட்டத்தில் 2016 மே மாதம் 20 – ந் தேதி கையெழுத்தான இந்திய கணிணி அவசரகால நடவடிக்கை குழுவுக்கும் இங்கிலாந்து அமைச்சரவை அலுவலக அமைச்சகத்துக்கும் (இங்கிலாந்தின் கணிணி வலைதள பாதுகாப்பு குறித்த அமைச்சரவை அலுவலக பிரிவான இங்கிலாந்து கணிணி அவசரகால நடவடிக்கைக் குழுவின் பிரதிநிதி பங்கேற்ற) இடையே ஏற்பட்ட புரிந்துணர்வு ஒப்பந்தம் குறித்து எடுத்துரைக்கப்பட்டது. இந்தியாவுக்கும் இங்கிலாந்துக்கும் இடையே பாதுகாப்புத் தொடர்பான சம்பவங்களைக் கண்டுபிடித்தல், தீர்வு காணல், நிகழாமல் தவிர்த்தல் ஆகிய துறைகளில் அறிவு மற்றும் அனுபவம் ஆகியவற்றை மேம்படுத்துவதில் நெருங்கிய ஒத்துழைப்பை உருவாக்க இந்த புரிந்துணர்வு ஒப்பந்தம் ஏற்படுத்தப்பட்டது. 2015 நவம்பர் மாதம் பிரதமர் இங்கிலாந்தில் பயணம் மேற்கொண்டபோது கணிணி வலைதளப் பாதுகாப்பு முக்கியமான ஒரு விவாதப் பொருளாக இடம் பெற்றது. இந்த புரிந்துணர்வு ஒப்பந்தத்தை அடுத்து கணிணி வலைதளங்கள் தாக்கப்படுவது, கணிணி வலைதள பாதுகாப்பு தொடர்பான சம்பவங்களுக்கு உடனடி நடவடிக்கைகளை மேற்கொள்ளுதல் இவற்றுக்கு எதிர் நடவடிக்கை எடுத்து தீர்வு காணுதல் ஆகியவை தொடர்பான தொழில்நுட்பத் தகவல்கள் பரஸ்பரம் பரிமாறிக் கொள்ளப்படும். தற்போதுள்ள கணிணி வலைதள பாதுகாப்புக் கொள்கைகள், இத்துறையில் சிறந்த நடைமுறைகள் தொடர்பான தகவல்களை பரிமாறிக் கொள்ளவும் இயலும். இந்தப் புரிந்துணர்வு ஒப்பந்தம் இரு நாடுகளின் கணிணி வலைதள உறவுகளை வலுப்படுத்தவும், திறன் மேம்பாட்டுக்கும், இருதரப்பு உறவு மேம்பாட்டுக்கும் உதவிகரமாக இருக்கும். முன்னதாக இந்திய கணிணி வலைதள அவசரகால நடவடிக்கைக் குழு கொரியா, கனடா, ஆஸ்திரேலியா, மலேசியா, சிங்கப்பூர், ஜப்பான், உஸ்பெக்கிஸ்தான் ஆகிய 7 நாடுகளின் இத்தகைய அமைப்புகளுடன் புரிந்துணர்வு ஒப்பந்தங்களைச் செய்து கொண்டுள்ளது. இந்திய வெளியுறவு அமைச்சகமும் ஷாங்காய் கூட்டுறவு அமைப்புடன் கணிணி வலைதள பாதுகாப்பை ஒரு அம்சமாகக் கொண்ட புரிந்துணர்வு ஒப்பந்தத்தை ஏற்கனவே செய்து கொண்டுள்ளது.
உத்வேகத்தைத் தொடர்வோம், விளையாட்டுத் துறையில் பிரகாசிக்க நமது இளைஞர்களை ஊக்குவிப்போம்: பிரதமர்

உத்வேகத்தைத் தொடர்வோம், விளையாட்டுத் துறையில் நமது இளைஞர்களை ஊக்குவிப்போம் என்று பிரதமர் திரு. நரேந்திர மோடி கூறியுள்ளார். அகமதாபாத்தில் உள்ள சம்ஸ்கர்தம்மில் 75 பள்ளிகளைச் சேர்ந்த மாணவர்களுடன் ஒலிம்பிக் பதக்கம் வென்ற விளையாட்டு வீரர் நீரஜ்சோப்ரா சந்திப்பு தொடர்பான தூர்தர்ஷன் செய்தியின் டுவிட்டுக்கு பதிலளித்த பிரதமர் “இந்த தொடர் டுவிட் உங்களுக்கு மகிழ்ச்சி அளிக்கும். உத்வேகத்தைத் தொடர்வோம், விளையாட்டுத் துறையில் நமது இளைஞர்களை ஊக்குவிப்போம்” என்று டுவிட் செய்துள்ளார்
முத்தலாக் குறித்த உச்ச நீதிமன்ற தீர்ப்புக்கு  பிரதமர் வரவேற்பு

பிரதமர் திரு. நரேந்திர மோடி, முத்தலாக் குறித்து உச்ச நீதிமன்றம் அளித்துள்ள தீர்ப்பை வரவேற்றுள்ளார். இது வரலாற்று சிறப்பு மிக்க தீர்ப்பு என்று குறிப்பிட்டுள்ள பிரதமர், இது இசுலாமியப் பெண்களுக்கு சமத்துவத்தை அளிப்பதாகவும், பெண்களுக்கு அதிகாரம் அளிக்கும் சக்திவாய்ந்த நடவடிக்கை என்றும் தெரிவித்துள்ளார். “முத்தலாக் குறித்து உச்ச நீதிமன்றம் அளித்துள்ள தீர்ப்பு வரலாற்று சிறப்பு மிக்கது. இது இசுலாமியப் பெண்களுக்கு சமத்துவத்தை அளிக்கிறது. பெண்களுக்கு அதிகாரம் அளிக்கும் சக்திவாய்ந்த ஒரு நடவடிக்கை” என்றார் பிரதமர்.
கேப்டன் ஜெய் நரேன் பிரசாத் நிஷாத் மரணம் – பிரதமர் இரங்கல்

கேப்டன் ஜெய் நவீன் பிரசாத் நிஷாத் மறைவை முன்னிட்டு பிரதமர் இரங்கல் தெரிவித்துள்ளார். கேப்டன் ஜெய் நவீன் பிரசாத் நிஷாத் அவர்களின் மறைவு வருத்தம் அளிக்கிறது. அவர் நமது நாட்டிற்காக அர்ப்பணிப்புடன் சேவை செய்தார். பீகார் மாநிலத்தின் வளர்ச்சிக்காக அவர் எடுத்த முயற்சி சிறப்பானவை. ஏழைகளுக்கு அதிகாரம் அளிக்கும் வகையில் அவர் ஆற்றிய சேவை என்றும் நினைவில் இருக்கும். அவரின் மறைவை முன்னிட்டு அவரின் குடும்பத்தினருக்கும் ஆதரவாளர்களுக்கும் நான் இரங்கல் தெரிவித்துக் கொள்கிறேன் என்று பிரதமர் கூறியுள்ளார்.
ஆஸ்திரேலிய ஓபன் சூப்பர் சீரிஸ் தொடரை வென்ற இந்திய பேட்மின்ட்டன் வீரர் கிடாம்பி ஸ்ரீகாந்த்துக்கு பிரதமர் வாழ்த்த

ஆஸ்திரேலிய ஓபன் சூப்பர் சீரிஸ் பேட்மின்ட்டன் தொடரை வென்றதற்காக இந்திய பேட்மின்ட்டன் வீரர் கிடாம்பி ஸ்ரீகாந்த்-துக்கு பிரதமர் திரு.நரேந்திர மோடி வாழ்த்து தெரிவித்துள்ளார். “ஆஸ்திரேலிய ஓபன் தொடரில் கிடாம்பி ஸ்ரீகாந்த்தின் வெற்றியால் நாம் உண்மையில் பெருமைகொள்கிறோம். மற்றொரு அற்புதமான வெற்றிக்காக அவரை நான் வாழ்த்துகிறேன்,” என்று பிரதமர் தெரிவித்துள்ளார்.
நடிகை ஸ்ரீதேவி மறைவிற்கு பிரதமர் இரங்கல்

நடிகை ஸ்ரீதேவியின் திடீர் மறைவிற்கு பிரதமர் திரு. நரேந்திர மோடி இரங்கல் தெரிவித்துள்ளார். “பிரபல நடிகை ஸ்ரீதேவியின் எதிர்பாராத மறைவு வருத்தத்தை அளிக்கிறது. அவர் திரைப்பட துறையில் முன்னோடியாக திகழ்ந்தார். அவரது நீண்ட திரையுலக பயணம் பல்வேறு மறக்கமுடியாத பாத்திரங்களும் நிகழ்ச்சிகளையும் கொண்டிருந்தது. இந்த துயர தருணத்தில் அவரது குடும்பத்தினருக்கும் அபிமானிகளுக்கும் எனது ஆழ்ந்த அனுதாபங்கள். அவரது ஆன்மா சாந்தி அடையட்டும்” என்று பிரதமர் கூறியுள்ளார்.
ஜெம் (GeM) தளத்தில் தங்கள் பொருட்களை காட்சிப்படுத்தியவர்களுக்கு பிரதமர் பாராட்டு

ஜெம் (GeM) தளத்தில் தங்களது பொருட்களை காட்சிப்படுத்திய வணிகர்களுக்கு பிரதமர் திரு நரேந்திர மோடி பாராட்டுத் தெரிவித்துள்ளார். 2022-23-ஆம் நிதியாண்டில் நவம்பர் 29ம் தேதி வரை ஜெம் தளம் ரூ. 1 லட்சம் கோடி அளவிலான வணிக மதிப்பைத் தாண்டியுள்ளது. இது குறித்த மத்திய அமைச்சர் திரு பியூஷ் கோயலின் ட்விட்டருக்கு பதில் அளித்துள்ள பிரதமர் கூறியிருப்பதாவது: “அருமையான செய்தி! ஜெம் இந்தியா தளம், இந்தியாவின் தொழில்முனைவு பெருமையை காட்சிப்படுத்தும் வழியாகவும் வெளிப்படைத்தன்மையை அதிகரித்துள்ள வகையிலும் பெரும் மாற்றத்தை ஏற்படுத்தியுள்ளது. இந்தத் தளத்தில் தங்களது பொருட்களை காட்சிப்படுத்தியவர்களுக்கு பாராட்டுக்கள். மற்றவர்களும் இதைப் பின்பற்ற வேண்டும்”
தில்லியில் குற்றங்கள் எண்ணிக்கை அதிகரிப்பு – பிரதமர் கவலை

தலைநகர் புதுதில்லியில் அதிகரித்துவரும் குற்றங்களின் எண்ணிக்கை குறித்து பிரதமர் திரு. நரேந்திர மோடி கவலை தெரித்துள்ளார். இது குறித்து தில்லி காவல் ஆணையர் திரு. பி. எஸ். பாஸியிடம் பிரதமர் இன்று பேச்சுவார்த்தை நடத்தினார். சமீபத்தில் நடைப்பெற்ற குற்றங்களை விரைவாக விசாரித்து, குற்றவாளிகளுக்கு தகுந்த தண்டனை அளிக்க வேண்டும் என்று பிரதமர் தெரிவித்தார். இது குறித்து மத்திய உள்துறை செயலர் திரு. எல்.சி கோயலுடன் தொலைபேசி மூலம் பிரதமர் தொடர்பு கொண்டார். அதிகரித்துவரும் குற்ற எண்ணிக்கைகள் மீது சிறப்பு கவனம் செலுத்த வேண்டும். தலைநகரில் உள்ள பெண்களின் பாதுகாப்பையும் உறுதி செய்ய வேண்டும் என்று பிரதமர் தெரிவித்தார்.
குஜராத்தில் பிரதமரின் மக்கள் ஆரோக்கியத் திட்டம்- முதலமைச்சர் அமிர்த திட்ட ஆயுஷ்மான் அட்டைகளின் விநியோக விழாவில் பிரதமரின் உரை

வணக்கம்! தண்டேரா, தீபாவளி ஆகிய பண்டிகைகள் விரைவில் வரவிருக்கின்றன. அவற்றுக்கு முன்பு, குஜராத்தில் மிகப்பெரிய சுகாதாரத் திருவிழா கோலாகலமாகக் கொண்டாடப்படுகிறது. இன்று இந்த நிகழ்ச்சி நிறைவடைந்த பிறகு 1.5-2 லட்சம் பேருக்கு ஆயுஷ்மான் அட்டைகள் வழங்குவதற்கான பிரச்சாரம் தொடங்கும். அரசியல் ரீதியாக நிலையான அரசு செயல்படும் போதும், அதன் பணி கலாச்சாரம் சமூக நலனிற்கு அர்ப்பணிக்கப்பட்டிருக்கும்போதும், எத்தகைய வியக்கத்தகு விளைவுகளை நாம் கொண்டுவர முடியும் என்பதற்கு இன்றைய நிகழ்ச்சி ஓர் உதாரணம். முந்தைய காலத்தில் திட்டங்களின் அமலாக்கம் என்பது மிகப்பெரிய அரங்கினுள் குத்துவிளக்கை ஏற்றுவது போன்ற செயல்களுடன் நிறைவடைந்தது. விஷயம் தெரிந்த ஒரு சிலரால் மட்டுமே திட்டங்களை முழுவதும் பயன்படுத்திக் கொள்ள முடிந்தது. உண்மையான பயனாளிகளைத் தவிர்த்து இடைத்தரகர்கள் தான் அதிகம் பயன் பெற்றனர். ஆனால் இது போன்ற நடைமுறையை நாங்கள் மாற்றி உள்ளோம். பணம் செலவழிக்கப்பட்டால், அதனால் மக்கள் பயனடைய வேண்டும். ஒவ்வொரு வீட்டிற்கும் சென்று ஏழைகளைக் கண்டறிந்து, அவர்களது பிரச்சனைகளை அரசு தீர்க்க வேண்டும். ஒரு திட்டத்தை வடிவமைக்கும் போது சாமானிய மக்களின் தேவைகளையும், மாற்றம் கொண்டுவர வேண்டிய விஷயங்களையும் அரசு கருத்தில் கொள்கிறது. ஏழை, நடுத்தர மக்களின் துயரங்கள் குறித்து சிந்தித்து அவற்றைப் போக்குவதற்கான தீர்வுகளை அரசு கண்டறிகிறது. இதன் விளைவாக சிறந்த கொள்கையை அரசு உருவாக்குகிறது. நண்பர்களே, நாட்டு மக்களுக்கு அதிகாரம் அளிக்கப்படும் போது அவர்கள் ஆற்றல் பெறுகிறார்கள். அதனால்தான் இந்திய மக்கள் அனைவருக்கும், குறிப்பாக பெண்களுக்கு அதிகாரம் வழங்க நாம் முடிவு செய்துள்ளோம். சமையல் எரிவாயு, வீடு, குடிநீர் என அனைத்து அடிப்படை வசதிகளிலும் இன்று நாம் கவனம் செலுத்துகிறோம். ஆயுஷ்மான் திட்டத்தின் மூலம் நாடு முழுவதும் சுமார் 4 கோடி மக்கள் பயனடைந்துள்ளனர். ஆயுஷ்மான் அட்டைகளை பெற்றுக் கொள்ளுமாறு நமது தாய்மார்களையும் சகோதரிகளையும் கேட்டுக்கொள்கிறேன். இந்தத் திட்டத்தினால் இந்தியாவில் எந்த பகுதியிலும் பயனடையலாம். சுகாதார செலவு பற்றி நீங்கள் இனி கவலைப்பட வேண்டாம். உங்கள் அனைவருக்கும் நல்வாழ்த்துகள்! மிக்க நன்றி! பொறுப்புத்துறப்பு: இது பிரதமர் உரையின் தோராயமான மொழிபெயர்ப்பாகும். பிரதமர் தமது உரையை இந்தியில் வழங்கியிருந்தார். மேலும் விவரங்களுக்கு இந்த செய்திக் குறிப்பை ஆங்கிலத்தில் இங்கே காணலாம்: https://pib.gov.in/PressReleasePage.aspx?PRID=1868671
முன்னாள் பிரதமர் திரு.ராஜீவ்காந்தியின் பிறந்தநாளையொட்டி, அவருக்கு பிரதமர் மரியாதை செலுத்தியுள்ளார்

முன்னாள் பிரதமர் திரு.ராஜீவ் காந்தியின் பிறந்த நாளையொட்டி, அவருக்கு பிரதமர் திரு.நரேந்திர மோடி மரியாதை செலுத்தியுள்ளார். பிரதமர் வெளியிட்டுள்ள ட்விட்டர் பதிவில்; “முன்னாள் பிரதமர் திரு.ராஜீவ் காந்தியின் பிறந்த நாளில், அவருக்கு மரியாதை செலுத்துகிறேன்“ என்று குறிப்பிட்டுள்ளார்.
பாகிஸ்தான் பிரதமர் நவாஸ் ஷெரீப் பிறந்தநாள் – பிரதமர் வாழ்த்து

பாகிஸ்தான் பிரதமர் திரு. நவாஸ் ஷெரீப் பிறந்தநாளை முன்னிட்டு பிரதமர் திரு நரேந்திர மோடி வாழ்த்து தெரிவித்துள்ளார். பாகிஸ்தான் பிரதமர் திரு. நவாஸ் ஷெரீப் பிறந்தநாளை முன்னிட்டு அவருக்கு எனது பிறந்தநாள் வாழ்த்துகள். அவர் நீண்ட நாட்கள் ஆரோகியத்துடன் வாழ நான் பிரார்த்திக்கிறேன் என்று பிரதமர் தனது வாழ்த்து செய்தியில் கூறியுள்ளார்.
மெக்சிகோ வெளியுறவு அமைச்சர் பிரதமருடன் சந்திப்பு

இருநாடுகளுக்கிடையிலான இருநாள் பயணமாக இந்தியாவிற்கு வந்திருக்கும் மெக்சிகோ நாட்டின் வெளியுறவு அமைச்சர் செல்வி. கிளாடியா ருய்ஸ்-மாஸியு இன்று பிரதமர் திரு. நரேந்திர மோடியை சந்தித்தார். இந்தச் சந்திப்பின்போது 2015 செப்டம்பரில் நியூயார்க் நகரில் ஐ.நா. பொது மன்றக் கூட்டத்தின்போது மெக்சிகோ அதிபர் நியெடோவை சந்தித்ததை பிரதமர் நினைவு கூர்ந்தார். எரிசக்தி, உற்பத்தித் துறை, கட்டமைப்பு வளர்ச்சி, நகர, சிறு நகர திட்டமிடல், அறிவியல் மற்றும் தொழில்நுட்பம், விண்வெளி, விவசாயம், சுகாதாரம் மற்றும் பாரம்பரிய மருத்துவம் ஆகியவை உள்ளிட்ட துறைகளில் இருநாடுகளுக்கு இடையே கூட்டுறவை வலுப்படுத்துவதன் அவசியத்தையும் பிரதமர் வலியுறுத்தினார். மெக்சிகோவின் வெளியுறவுத் துறை அமைச்சர் அனைத்து துறைகளிலும் இந்தியாவுடனான இருநாடுகளுக்கு இடையிலான உறவுகளை வலுப்படுத்த மிகுந்த ஆர்வத்துடன் இருப்பதாகக் கூறினார். மெக்சிகோவிற்கு வருகை தருமாறு பிரதமரை அவர் மெக்சிகோ அதிபரின் சார்பில் கேட்டுக் கொண்டார். •••••••
சுவாமி தயானந்த சரஸ்வதி பிறந்த தினம் – பிரதமர் அஞ்சலி

சுவாமி தயானந்த சரஸ்வதி பிறந்த தினத்தை முன்னிட்டு பிரதமர் திரு. நரேந்திர மோடி அஞ்சலி செலுத்தினார். “மாமனிதன் சுவாமி தயானந்த சரஸ்வதி பிறந்த தினத்தை முன்னிட்டு நான் அவருக்கு அஞ்சலி செலுத்துகிறேன். கல்வி துறைக்கு அவர் அளித்த பங்கு மிகவும் குறிப்பிடத்தக்கது. சமூக சீர்திருத்தத்திற்கு அவர் அளித்த முக்கியத்துவம் அவரை காலத்தை வென்ற ஒரு மனிதனாக அடையாளம் காட்டியது”, என்று பிரதமர் தெரிவித்துள்ளார்
இலவச தொலைக்காட்சி வரிசையில் தங்கள் சொந்த மாநிலத்திற்கான தொலைக்காட்சி அலைவரிசையைப் பெற்ற மக்களை பிரதமர் பாராட்டினார்

முதல் முறையாக இலவச தொலைக்காட்சித் தொகுப்பில் தங்கள் சொந்த மாநிலங்களுக்குரிய தொலைக்காட்சி அலைவரிசைகளை பெற்ற மக்களுக்கு பிரதமர் திரு. நரேந்திர மோடி பாராட்டுதல்களைத் தெரிவித்தார். “இலவச தொலைக்காட்சித் தொகுப்பின் மூலம் பிரசார் பாரதி நிறுவனம் மேலும் 11 மாநிலங்களுக்கான தொலைக்காட்சி அலைவரிசைகளை செயற்கைக்கோள் கட்டுப்பாட்டிற்குள் கொண்டுவந்துள்ளது குறித்து மிகவும் மகிழ்ச்சி அடைகிறேன்.” இதில் வடகிழக்குப் பகுதியைச் சேர்ந்த ஐந்து மாநிலங்களுக்கான தொலைக்காட்சி அலைவரிசைகளும் அடங்கும். மண்டல அளவில் கலாச்சாரங்களை வலுப்படுத்துவதோடு, அந்தப் பகுதிகளின் எதிர்பார்ப்புகளையும் நிறைவேற்றுவதில் இந்த தொலைக்காட்சி அலைவரிசைகள் பெரும்பங்கு வகிக்கும். முதல் முறையாக தங்களுக்கென பிரத்யேக தொலைக்காட்சி அலைவரிசைகளை பெறுவதற்காக சட்டிஸ்கர், ஹரியானா, கோவா, ஹிமாச்சல பிரதேசம், ஜார்க்கண்ட், மணிப்பூர், மேகாலயா, மிசோரம், நாகாலாந்து, திரிபுரா, உத்தராகண்ட் ஆகிய மாநில மக்களுக்கு வாழ்த்துக்கள்!” என பிரதமர் தெரிவித்தார்.
இந்தியாவை தன்னிறைவாக மாற்றுவதில் ஸ்டார்ட் அப்கள் முக்கிய பங்காற்றி வருகின்றன; பிரதமர் மோடி

கொரோனா நெருக்கடி காலத்தில், இந்திய ஸ்டார்ட் அப்களின் தற்சார்பு நோக்கிய பங்களிப்பை பிரதமர் திரு நரேந்திர மோடி பாராட்டினார். பிராரம்ப் ஸ்டார்ட்அப் இந்தியா சர்வதேச உச்சிமாநாட்டில் இன்று காணொளி காட்சி மூலம் அவர் உரையாற்றினார். நிகழ்ச்சியில் உரையாற்றிய பிரதமர், , 45 சதவீதம் ஸ்டார்ட்அப்கள் இரண்டாம், மூன்றாம் நிலை நகரங்களில் அமைந்துள்ளதாகக் குறிப்பிட்டார். அவை, உள்ளூர் உற்பத்தி பொருட்களின் வணிக முத்திரைகளாக திகழ்கின்றன. உள்ளூர் வாய்ப்புகளுக்கு ஏற்ப ஒவ்வொரு மாநிலமும் ஸ்டார்ட்அப்களுக்கு ஆதரவும், ஊக்குவிப்பும் அளித்து வருகின்றன. ஸ்டார்ட்அப் இந்தியா இயக்கத்தின் அங்கமாக நாட்டின் 80 சதவீத மாவட்டங்கள் தற்போது உள்ளன. மக்கள் தங்களது உணவுப் பழக்க வழக்கங்களில் மிகவும் கவனமாக உள்ளதால், வேளாண்மை, உணவு ஆகிய துறைகளில் புதிய வாய்ப்புகள் அதிகரித்துள்ளதை பிரதமர் சுட்டிக்காட்டினார். ஒரு லட்சம் கோடி ரூபாய் மூலதன அடிப்படையுடன் வேளாண் கட்டமைப்பு நிதி உருவாக்கபட்டுள்ளதால், இந்தத் துறைகளின் வளர்ச்சியில் இந்தியா சிறப்பு கவனம் செலுத்தி வருகிறது. இந்தப் புதிய வழிகள் மூலமாக, ஸ்டார்ட் அப்கள், விவசாயிகளுடன் கூட்டாக செயல்பட்டு வருகின்றனர். பண்ணைகளிலிருந்து தரமான பொருட்களை எளிதாகக் கொண்டு வருவதில் முக்கிய பங்காற்றி வருகின்றனர். கொரோனா நெருக்கடியில் தற்சார்பு இந்தியா இயக்கத்தின் பங்களிப்பு குறித்து பிரதமர் சுட்டிக்காட்டினார். கிருமிநாசினிகள், பிபிஇ உபகரணங்கள், அது தொடர்பான விநியோக சங்கிலித்தொடர் கிடைப்பதை உறுதி செய்வதில் ஸ்டார்ட்அப்கள் முக்கிய பங்காற்றியுள்ளன. வீட்டு வாயிலில் மளிகை பொருட்கள், மருந்துகள் விநியோகம் முன்களப் பணியாளர்களை அழைத்து வரும் போக்குவரத்து வசதி போன்ற உள்ளூர் தேவைகளை சமாளிக்கும் வகையிலும், ஆன்லைன் படிப்பு பொருட்களை வழங்குவதிலும் அவர்கள் உன்னத பங்காற்றியுள்ளனர். துன்பத்திலும் வாய்ப்புகளை கண்டுபிடிப்பதில் ஸ்டார்ட்அப்களின் ஆர்வத்தையும், பேரிடர் காலத்தில் அவர்கள் நம்பிக்கையை ஏற்படுத்திக் கொண்டிருப்பதை பிரதமர் பாராட்டினார்.
ஜம்மு& காஷ்மீர் குடிமைப் பணிகள் ( பரவலாக்கல் மற்றும் ஆட்சேர்ப்பு) சட்டம் தொடர்பான ஜம்மு & காஷ்மீர் மறுசீரமைப்பு ( மாநில சட்டங்களைப் பின்பற்றுதல்) இரண்டாவது உத்தரவு,2020 வழங்க அமைச்சரவை ஒப்புதல்

பிரதமர் திரு. நரேந்திர மோடி தலைமையில் நடைபெற்ற மத்திய அமைச்சரவைக் கூட்டத்தில், ஜம்மு காஷ்மீர் மறுசீரமைப்பு சட்டம் , 2019-ன் 96-வது பிரிவின் கீழ் வழங்கப்பட்ட ஜம்மு காஷ்மீர் ( மாநில சட்டங்கள் பின்பற்றுதல்) இரண்டாவது உத்தரவு 2020-க்கு பின்னேற்பு ஒப்புதல் வழங்கப்பட்டுள்ளது. ஜம்மு காஷ்மீர் குடிமைப்பணிகள் ( பரவலாக்கல் மற்றும் ஆட்சேர்ப்பு) சட்டத்தின் ( சட்ட எண். 16 / 2010) கீழ், ஜம்மு காஷ்மீர் யூனியன் பிரதேசத்தில் அனைத்து மட்டத்திலான வேலைகளுக்கும் உள்ளூர் நிலைமையைப் பொறுத்து மேலும் மாற்றியமைக்க இந்த உத்தரவு வகை செய்கிறது. ஜம்மு காஷ்மீர் யூனியன் பிரதேசத்தில், உள்ளூர் நிலைமைக்கு ஏற்றவாறு அனைத்து விதமான வேலை வாய்ப்புகளுக்கும் குறிப்பிடத்தக்க விதிமுறைகளை மேற்கொள்ள இந்த உத்தரவு பொருந்தும்.
அலிகார் முஸ்லிம் பல்கலைக்கழகத்தின் நூற்றாண்டு விழாக் கொண்டாட்டங்களில் பிரதமர் உரையாற்றுகிறார்

அலிகார் முஸ்லிம் பல்கலைக்கழகத்தின் நூற்றாண்டு விழாக் கொண்டாட்டங்களில் பிரதமர் திரு. நரேந்திர மோடி 2020 டிசம்பர் 22 அன்று காலை 11 மணிக்கு காணொலி வாயிலாகக் கலந்து கொண்டு உரையாற்றுகிறார். இந்த நிகழ்ச்சியின் போது ஒரு தபால் தலையையும் பிரதமர் வெளியிடுவார். பல்கலைக்கழகத்தின் வேந்தர் மேன்மைமிகு திரு. சையேத்னா முஃபதல் சைபுதீன் மற்றும் மத்திய கல்வி அமைச்சர் திரு ரமேஷ் பொக்ரியால் ‘நிஷாங்க்’ ஆகியோர் இந்த நிகழ்ச்சியில் கலந்து கொள்வார்கள். அலிகார் முஸ்லீம் பல்கலைக்கழகத்தைப் பற்றி: இந்திய மேலவைச் சட்டத்தின் கீழ் முகமது ஆங்கிலோ ஓரியண்டல் (எம்.ஏ.ஓ) கல்லூரியை மத்தியப் பல்கலைக்கழகமாக உயர்த்தியதையடுத்து, அலிகார் முஸ்லீம் பல்கலைக்கழகம், கடந்த 1920-ஆம் ஆண்டு பல்கலைக்கழகமாக மாறியது. எம்.ஏ.ஓ கல்லூரி, கடந்த 1877-ஆம் ஆண்டு சர் சையது அகமது கானால் நிறுவப்பட்டது. உத்தரப்பிரதேசத்தின் அலிகர் நகரில் 467.6 ஹெக்டர் நிலப்பரப்பில் பல்கலைக்கழக வளாகம் அமைந்துள்ளது. மல்லபுரம் (கேரளா), முர்ஷிதாபாத் ஜங்கிபூர் (மேற்கு வங்காளம்) மற்றும் கிஷன்கஞ் (பிகார்) ஆகிய மூன்று நகரங்களிலும் இந்தப் பல்கலைக்கழகத்தின் மையங்கள் இயங்குகின்றன. —–
பிரதமர் நாளை நாக்பூர் பயணம்

அம்பேத்கர் பிறந்த நாளை முன்னிட்டு பிரதமர் திரு. நரேந்திர மோடி நாளை நாக்பூருக்கு பயணம் மேற்கொள்ள உள்ளார். பிரதமர் தனது டுவிட்டர் பக்கத்தில் பதிவு செய்துள்ள செய்திகள்: “அம்பேத்கர் பிறந்த நாளை முன்னிட்டு நாளை நாக்பூருக்கு நான் பயணம் மேற்கொள்வது எனக்கு பெருமையாக உள்ளது. டாக்டர் அம்பேத்கருக்கு நெருக்கமான தொடர்பு உள்ள நாக்பூரில் உள்ளன. தீக்ஷபூமியில் நான் நாளை பிரார்த்தனை செய்ய உள்ளேன். நாளை நாக்பூரில் பல்வேறு வளர்ச்சி திட்டங்கள் துவக்கப்பட உள்ளது. இந்த திட்டங்கள் மக்களின் வாழ்வில் நல்ல தாக்கத்தை கொண்டு வரும். இதில் இந்திய தொலை தொடர்பு தொழில்நுட்ப நிறுவனம், இந்திய மேலாண்மை நிறுவனம் மற்றும் கோரடி அனல்மின் நிலையம் அடங்கும். பொது கூட்டத்திலும் நான் உரையாற்ற உள்ளேன். டிஜிதன் மேளாவின் நிறைவு நிகழ்ச்சியில் கலந்துகொண்டு, அதிர்ஷடசாலி வாடிக்கையாளர் திட்டம் மற்றும் டிஜிதன் வணிகர்கள் திட்டத்திற்கான பெரிய அளவில் நடைபெற்ற குலுக்கல் போட்டியில் வெற்றிபெற்றவர்களுக்கு நான் விருது வழங்க உள்ளேன். வலிமையான, செழிப்பான மற்றும் அனைத்தும் உள்ளடக்கிய டாக்டர். அம்பேத்கரின் கனவை நனவாக்கும் விடா முயற்சியில் நாங்கள் ஈடுபட்டுள்ளோம்” என்று பிரதமர் கூறியுள்ளார்.
முதலீடுகளை ஊக்குவிக்கவும், பாதுகாக்கவும் இந்தியா-வங்காள தேசம் இடையே மேற்கொள்ளப்பட்ட உடன்பாட்டுக்கான கூட்டு விளக்க குறிப்புகளுக்கு மத்திய அமைச்சரவை ஒப்புதல்

முதலீடுகளை ஊக்குவிக்கவும், பாதுகாக்கவும் இந்தியா – வங்காளதேசம் இடையே மேற்கொள்ளப்பட்ட உடன்பாடு குறித்த கூட்டு விளக்க குறிப்புகளுக்கு (Joint Interpretative Notes – JIN), பிரதமர் திரு. நரேந்திர மோடி தலைமையில் நடைபெற்ற மத்திய அமைச்சரவைக் கூட்டத்தில் ஒப்புதல் தெரிவிக்கப்பட்டது. முதலீடுகளை ஊக்குவிக்கவும், பாதுகாக்கவும் இந்தியா – வங்காளதேசம் இடையே ஏற்கனவே உள்ள உடன்பாடுகளை தெளிவாக புரிந்துகொள்வதற்கு, கூட்டு விளக்க குறிப்புகள் உதவும். இந்த கூட்டு விளக்கக் குறிப்புகளில், பல்வேறு பிரிவுகளில் இருதரப்பும் இணைந்து ஏற்றுக் கொள்ளப்பட்ட விளக்கங்கள் இடம்பெற்றுள்ளன. அதாவது, முதலீட்டாளர் குறித்த வரையறை, முதலீடு குறித்த வரையறை, உடன்பாட்டில் இடம்பெறாத வரிவிதிப்பு வழிமுறைகள், சரியான மற்றும் சமத்துவமான முறையில் கையாள்தல் (Fair and Equitable Treatment), தேசிய அளவில் கையாள்தல் (National Treatment), மிகவும் நெருக்கமான நாடுகளை (Most Favoured Nation) கையாள்தல், கையகப்படுத்துதல், அடிப்படையான பாதுகாப்பு நலன்கள், முதலீட்டாளர்களுக்கும், ஒப்பந்தம் மேற்கொண்டுள்ளவர்களுக்கும் இடையேயான பிரச்சினைகளுக்கு தீர்வுகாண்பது ஆகியவை குறித்த விளக்கங்கள் இடம்பெற்றிருக்கும். முதலீடுகளுக்கான உடன்பாட்டு வழிமுறைகளை வலுப்படுத்துவதில், கூட்டு விளக்க அறிக்கைகள் கூடுதல் பங்களிப்பை செய்யும். இருதரப்பு முதலீட்டு உடன்பாடுகளில் பிரச்சினைகள் அதிகரித்து வருவதால், தீர்ப்பாயங்களுக்கு செல்வதற்கு முன்னதாக, இதுபோன்ற அறிக்கைகளை வெளியிடுவது வலுவான நடவடிக்கைகளாக இருக்கும். இதுபோன்ற தீவிரமான நடவடிக்கைகளை அரசுகள் மேற்கொள்ளுவதன் மூலம், சமரசத் தீர்ப்பாயங்களால், உடன்பாட்டு வழிமுறைகளை அதிக அளவில் கணித்து செயல்பட முடியும்.
ராஞ்சியில் கனரக பொறியியல் கழக (HEC) லிமிடெட் நிறுவனத்திற்கு சொந்தமான நிலத்தை ஜார்க்கண்ட் அரசுக்கு மாற்றுவதற்கு அமைச்சரவை ஒப்புதல்

ராஞ்சியில் தன்வசம் உள்ள பயன்படுத்தப்படாத 675.43 ஏக்கர் நிலத்தை கனரக பொறியியல் கார்ப்பரேசன் (HEC) லிமிடெட் நிறுவனம் ஜார்க்கண்ட் அரசுக்கு மாற்றுவதன் மூலம் பணமாக்கிக் கொள்வதற்கு, பிரதமர் திரு. நரேந்திர மோடி தலைமையில் நடைபெற்ற மத்திய அமைச்சரவை ஒப்புதல் அளித்துள்ளது. இது எச்.இ.சி. நிறுவனத்திற்கு ரூ.742.98 கோடி நிதி திரட்டுவதற்கு உதவும். தொழிலாளர்கள் தொடர்பான சட்டபூர்வ நிலுவைகளை – அதாவது பணிக்கொடை, வைப்பு நிதி, விடுப்பை பணமாக்குதல் மற்றும் ஓய்வுபெற்ற தொழிலாளர்களுக்கு பிற ஓய்வுக்கால பயன்கள் போன்றவற்றை – வழங்குவதற்கான தேவைக்கு இந்த நிதி பயன்படுத்தப்படும். அரசுக்கான நிலுவைகள், வங்கியாளர்களுக்கான நிலுவைகளயும், இதர கடன்களையும் செலுத்துவதற்கு எச்.இ.சி. நிறுவனத்திற்கு இந்த நிதி உதவியாக இருக்கும். ஜார்க்கண்ட் அரசுக்கு தனது ஸ்மார்ட் சிட்டி திட்டத்துக்கும், மாநில தலைநகரில் பொதுமக்களின் நலன்களுக்கான பிற வளர்ச்சித் திட்டங்களுக்கும் இந்த நிலம் மாற்றம் உதவியாக இருக்கும்.